              1 қыркүйек-Білім күні!

Қымбатты ұстаздар, ата-аналар, қадірменді қонақтар, оқушылар! Сіздерді 1 қыркүйек - Білім күнімен дәстүрлі жаңа оқу жылының басталу салтанатымен құттықтаймын.

Қазіргі таңда Қазақстанның мектептегі білім беруі жаңа бастау алу сатысында жаһандық өзгерістер мен әлемдік трендтер мектептегі білім беру мазмұнының жылдам қарқында жаңаруын талап етеді.

Былтырғы оқу жылы мектеп – интернаты үшін бірқатар жетістіктерге толы болды. Оқушыларымыз білім, спорт, өнер сайыстарынан жүлделі орындарға ие болды.

Атап айтсам, Облыстық ғылыми зерттеу байқауының 2 орын жүлдегері Жамантай Жақсылық, Облыстық ғылыми практикалық конференциядан 1-орын Құрманбекова Маржан, қалалық олимпиададан 3-орынға ие болған физика пәнінен Тургамбаев Бозтан, география пәнінен Әдлетұлы Нұрсұлтан, тарих пәнінен Сүйіндік Бекарыс, орыс тілі пәнінен Куламбеков Султан, Республикалық «Жырлайды жүрек» атты мәнерлеп оқу сайысынан бас жүлде Дүйсенбай Рахат, Қалалық «Ұлы Абай ізімен» көркем сөз байқауынан 1 орын Кәрібай Ерсұлтан. Сондай-ақ биыл мектебіміздің түлектері Жамантай Жақсылық, Құрманбекова Маржан, Әлімбаева Арайлым мемлекеттік білім грантына оқуға түсті.

Еліміз жаңа тарихи кезеңге аяқ басты. Елбасымыз жыл басындағы халыққа Жолдауында Қазақстанның үшінші жаңғыруы басталғанын жариялады.

Осылайша, біз саяси реформа мен эко­номи­калық жаңғыруды қолға алдық.

Біздің мақсатымыз айқын, бағытымыз белгілі, ол – әлемдегі ең дамыған 30 елдің қатарына қосылу.

2017-2018 оқу жылындағы мектептегі тәрбие жұмысының бір ерекшелігі Мемлекет басшысы Н.Ә. Назарбаевтың «Болашаққа бағдар: рухани жаңғыру» атты мақаласындағы қоғамды рухани жаңғыртудың ауқымды идеяларын терең зерделеу және білім алушылар арасында таратуды ұйымдастыру болып табылады. Елбасы: «Мақсатқа жету үшін біздің санамыз ісімізден озып жүруі, яғни одан бұрын жаңғырып отыруы тиіс. Бұл саяси және экономикалық жаңғыруларды толықтырып қана қоймай, олардың өзегіне айналады», – деп атап көрсетті.

Қазақстан Республикасының Президенті Н.Ә. Назарбаев бағдарламалық құжаттың «21 ғасырдағы ұлттық сана туралы» 1 бөлімінде тұтас қоғамның және әрбір қазақстандықтың санасын жаңғыртудың бірнеше бағытын атап өтті.

  Биылғы 2017-2018 жаңа оқу жылында 1,2,5,7 сыныптар жаңар­тылған білім беру бағдарламасы бойынша оқитын болады.

Бағдарламаның тағы бір ерекшелігі Үштілділік оқу жүйесі. Бұл жүйе 2019 жылы жүзеге толығымен асырылады деп жоспарланған. Былтырғы оқу жылынан бастап осы қадамды іске асыру мақсатында көптеген жұмыстар жүргізілді.

   Қадірменді ұстаздар, ата-аналар! Биылғы жаңа оқу жылының тағы бір ерекшелігі-мектеп табалдырығын алғаш аттаған бүлдіршіндердің қадамы туған қаламыздың 80 жылдық мерейлі тойына тұспа-тұс келіп отыр. Бұл да есте қаларлық жағдай. Кішкентай бүлдіршіндеріміздің талабы-оң, қадамы құтты болсын!

   Қымбатты ұстаздар! Тәуелсіз еліміздің болашақ иесі жас ұрпақтың бойында тұлғалық қасиеттерді ұштап, кәсіби шеберліктеріңді одан әрі шыңдап, Елбасының Қазақстан халқына жолдауынан туындайтын білім сапасын арттырудағы игі бастамаларға педагогикалық ізденіс, жаңа серпін, шығармашылық табыс тілеймін, Ел ертеңі сендерсіңдер шәкірттер, қиялдарың ұшқыр болып, қанаттарың талмасын жаңа оқу жылы толағай табыстарға, жаңалықтарға толы болсын!